Δέσποινα Βανδή

Βιογραφία

Γεννήθηκε στο Τύμπινγκεν της Γερμανίας. Όταν ήταν 6 ετών μετακόμισε με τους γονείς της στην Καβάλα, από όπου είναι η οικογενειακή της καταγωγή, αφότου μετεγκαταστάθηκε εκεί η οικογένειά της η οποία προερχόταν από τον Πόντο. Φοίτησε στο τμήμα «Φιλοσοφίας, Παιδαγωγικής και Ψυχολογίας» της Φιλοσοφικής Σχολής του Πανεπιστημίου Θεσσαλονίκης. Στην αρχή της καριέρας της άλλαξε το επίθετό της σε «Βανδή», για να κρύψει από τους γονείς της ότι τραγουδούσε.
Ξεκίνησε την καριέρα της το 1994, αφού παρακολούθησε μαθήματα τραγουδιού και φωνητικής. Για αρκετά χρόνια εργαζόταν σε νυχτερινά κέντρα της Θεσσαλονίκης, όπου ανάμεσα σε άλλους συνεργάστηκε και με τον Αντώνη Ρέμο την εποχή που οι μόνοι που τους γνώριζαν ήταν το κοινό της συμπρωτεύουσας.

Προσωπική ζωή

Έχει παντρευτεί τον Ντέμη Νικολαΐδη στις 17 Ιουνίου 2003, με τον οποίο απέκτησε μία κόρη, την Μελίνα (8 Φεβρουαρίου 2004) και ένα γιο, τον Γιώργο (21 Αυγούστου 2007).

1994-1996: Τα πρώτα χρόνια

Η Δέσποινα Βανδή κυκλοφόρησε τον πρώτο της δίσκο με τίτλο Γέλα μου το 1994 από την Minos EMI. Ο δίσκος αυτός ξεχώρισε από το ντουέτο Το Αδιέξοδο με το Γιάννη Πάριο, σε στίχους και μουσική του Βασίλη Καρρά και τα τραγούδια «Γέλα μου» και «Δεν υπάρχει τίποτα».
Το 1996 η Βανδή κυκλοφόρησε τον επόμενο δίσκο της, Εσένα Περιμένω. Μεταξύ των επιτυχιών του άλμπουμ, τα «Εσένα Περιμένω», «Δεν Πεθαίνει Η Αγάπη» και «Έφυγες», τραγούδια γραμμένα από το φίλο της μουσικό παραγωγό Τόνι Κονταξάκη.

1997-1999: Επιτυχία (Δέκα εντολές - Προφητείες)

Το 1997 η Βανδή συνεργάστηκε για πρώτη φορά με τον συνθέτη και στιχουργό Φοίβο, ο οποίος έγραψε τα τραγούδια για το άλμπουμ Δέκα Εντολές, το οποίο έγινε διπλά πλατινένιο. Η συνεργασία τους αποδείχθηκε επιτυχημένη τα επόμενα χρόνια. Την επόμενη χρονιά το 1998, κυκλοφόρησε σε στίχους και μουσική του Φοίβου, το CD σινγκλ Σπάνια, το οποίο περιείχε το ομώνυμο τραγούδι και το «Ούτε ένα ευχαριστώ». Αργότερα το 1999, της προτάθηκε να υποδυθεί ένα ρόλο guest star στην τηλεοπτική σειρά Δύο Ξένοι, ρόλο τον οποίο αποδέχτηκε. Ο επόμενος δίσκος της ήταν οι Προφητείες. Κυκλοφόρησε το 1999 και έγινε χρυσός την ίδια ημέρα της κυκλοφορίας του. Στη συνέχεια έγινε τριπλά πλατινένιος. Αργότερα την ίδια χρονιά, η Βανδή έδωσε την πρώτη της προσωπική συναυλία στο θέατρο του Λυκαβηττού με κοινό 7.000 θεατών.Φοίβος

2000-2003 (Γεια - Δέσποινα Βανδή: Live)

Το 2000 η Δέσποινα Βανδή κυκλοφόρησε το σινγκλ Υποφέρω. Ο δίσκος αυτός έγινε 6 φορές πλατινένιος και βραβεύτηκε ως το πιο επιτυχημένο σινγκλ όλων των εποχών στην Ελλάδα, από τον Ρίτσαρντ Μπράνσον της Virgin. Το φθινόπωρο του 2001 η Βανδή και ο  αποφάσισαν να υπογράψουν συμβόλαιο με τη Heaven Music, μία νέα δισκογραφική εταιρία, μέλος του ομίλου ANT1 (τότε ο μεγαλύτερος όμιλος ΜΜΕ στην Ελλάδα). Η επόμενη επιτυχία της, το Γεια (2001), ήταν ένα διπλό άλμπουμ με 21 νέα τραγούδια και έγινε 5πλά πλατινένιο. Πολλά από τα τραγούδια του έγιναν επιτυχίες όχι μόνο στην Ελλάδα, αλλά και σε γείτονες χώρες, όπως η Τουρκία και ο Λίβανος. Με τη λήξη αυτού του έτους, η Βανδή έδωσε στη Θεσσαλονίκη δωρεάν συναυλία με περισσότερους από 62.000 θεατές.
Το 2002 η Δέσποινα τιμήθηκε με το βραβείο «Ελληνίδα Καλλιτέχνις με τις μεγαλύτερες πωλήσεις για το 2002» στο διαγωνισμό του World Music Awards του 2002 στο Μόντε Κάρλο. Ήταν η πρώτη φορά που αυτό το βραβείο απονεμήθηκε σε Έλληνα καλλιτέχνη που ζει και εργάζεται στην Ελλάδα. Λίγο πριν τελειώσει του 2002 κυκλοφόρησε το σινγκλ Άντε Γεια, που έγινε διπλά πλατινένιο. Ταυτόχρονα τα τραγούδια του "Άντε Γεια" μαζί με κάποια επιπλέον remixes συμπεριλήφθηκαν στην επανακυκλοφορία του άλμπουμ Γεια, το οποίο με την επανακυκλοφορία έγινε πέντε φορές πλατινένιο.

2003-2004: Διεθνής καριέρα

Το τραγούδι «Gia», σε στίχους και μουσική Φοίβου, εισχώρησε στη διεθνή μουσική σκηνή και το 2003 έφτασε στα charts των ΗΠΑ και Ηνωμένο Βασίλειο (σύμφωνα με τα επίσημα στοιχεία των Billboard και Music Week), ενώ το τραγούδι «Opa opa» κυκλοφόρησε επίσης ως CD σινγκλ σε Ευρώπη, ΗΠΑ, Αυστραλία, Τουρκία και Βόρεια Αφρική, καθώς επίσης έχει συμπεριληφθεί σε πάνω από 120 συλλογές παγκοσμίως.   Τα τρία πρώτα της διεθνή σινγκλ, «Gia» (2003), «Opa Opa» (2004) και «Come Along Now» (2005) μπήκαν στις λίστες όλου του κόσμου. Η επιτυχίες αυτές σφραγίστηκαν με την κυκλοφορία ολοκληρωμένου άλμπουμ σε διάφορες χώρες του κόσμου κάτω από τον τίτλο Gia ή Come Along Now ανάλογα από τη χώρα και συμπεριλάμβανε εκτός από τα 3 διεθνή singles και άλλες επιτυχίες από την ελληνική έκδοση του Γεια. Ο ραδιοφωνικός σταθμός της Πορτογαλίας Radio Nova Era την τίμησε με το βραβείο της «Καλύτερης διεθνούς τραγουδίστριας χορευτικού τραγουδιού για το 2004» στο Gala Radio Nova Era, που έλαβε χώρα στις 24_Απριλίου στο Πόρτο.
Έκανε μία εμφάνιση στη γερμανική εκπομπή Top of the Pops όπου παρουσίασε το τραγούδι της «Gia», καθώς συμπεριλήφθηκε στην κατηγορία εκείνης της εβδομάδας «διάσημοι καλλιτέχνες με τις καλύτερες πωλήσεις».    Η δουλειά της έχει κυκλοφορήσει ως remix από γνωστούς DJs και παραγωγούς, όπως μεταξύ άλλων οι Armand Van Helden, Milk & Sugar, Nick Skitz, Roger Sanchez, Junior Vasquez, Pete Tong, Bass Bumpers, DJ Gregory, Level K, XTM, Minimal Chic και Highpass. Τα τραγούδια της Gia και Opa-Opa μπήκαν στην λίστα «Records of the week» στις χορευτικές εκπομπές του BBC Radio 1.  Στο τέλος του Αυγούστου του 2004 πραγματοποίησε συναυλία στα πλαίσια του Beatstock Festival της Νέας Υόρκης. 
Tο καλοκαίρι του 2003 η Βανδή έδωσε συναυλία στο Λυκαβηττό σε κοινό 8.000 θεατών, λίγο πριν φύγει για την Ισπανία για να ακολουθήσει τον σύζυγο της Ντέμη Νικολαϊδη, ο οποίος είχε πάρει μεταγραφή για την Ατλέτικο Μαδρίτης. Τα εισιτήρια της συναυλίας εξαντλήθηκαν. Η Βανδή εμφανώς συγκινημένη και με δάκρυα στα μάτια μίλησε στους fans της λέγοντας: «Θα μου λείψετε πολύ, θα σας σκέφτομαι εκεί που θα πάω» κάνοντας το στάδιο να την αποθεώνει αλλά και να στεναχωριέται ταυτόχρονα που η αγαπημένη τους τραγουδίστρια θα έφευγε. Η ηχογράφηση της συναυλίας κυκλοφόρησε σε άλμπουμ το χειμώνα της ίδιας χρονιάς το οποίο έγινε πλατινένιο μέσα σε μία εβδομάδα. Ταυτόχρονα κυκλοφόρησε το πρώτο της DVD με τίτλο Δέσποινα Βανδή: The Video Collection '97-'03. Το DVD αυτό έγινε χρυσό και μάλιστα ήταν το πρώτο DVD στην Ελλάδα που διακρίθηκε με χρυσή απονομή αφού, μέχρι τότε η IFPI δεν έκανε Χρυσές η Πλατινένιες απονομές στα DVD.

2004-2008 (Στην αυλή του παραδείσου - Δέκα χρόνια μαζί)

Μετά τη γέννηση της κόρης της στην Ισπανία, στις 08 Φεβρουαρίου του 2004, η Βανδή ταξίδεψε στην Ελλάδα και κυκλοφόρησε το νέο της δίσκο με τίτλο Στην αυλή του παραδείσου ο οποίος περιείχε 11 νέα τραγούδια και έγινε Πλατινένιος από την πρώτη μέρα της κυκλοφορίας του. Ένα χρόνο αργότερα ο δίσκος επανακυκλοφόρησε με τίτλο Στην αυλή του Παραδείσου Special Edition. Η επανέκδοση περιείχε τέσσερα νέα τραγούδια και ένα DVD με τα 18 βιντεοκλίπ από τη συνεργασία της με τη Heaven. Οι συνδυασμένες πωλήσεις της πρώτης και της δεύτερης έκδοσης του άλμπουμ ξεπέρασαν τις 100,000 αντίτυπα και το Στην Αυλή Του Παραδείσου έγινε διπλά πλατινένιο. Tο άλμπουμ Στην αυλή του Παραδείσου και η συλλεκτική του έκδοση, του χάρισαν στη Δέσποινα Βανδή έξι βραβεία σε δύο χρόνια στα Mad Video Music Awards (Τα τρία πρώτα το 2005, ενώ τα άλλα τρία το 2006). Έτσι η Βανδή έγινε ο καλλιτέχνης με τα περισσότερα βραβεία σε δύο συνεχόμενες απονομές Mad Video Music Awards.
Το καλοκαίρι του 2006 η Δέσποινα Βανδή πραγματοποίησε συναυλίες στην Ελλάδα, με την πρώτη στο Λυκαβηττό, συγκεντρώνοντας 8.000 θεατές. Τον χειμώνα του 2006 κυκλοφόρησε το χριστουγεννιάτικο σινγκλ Κάλαντα το οποίο έγινε διπλά πλατινένιο. Το χειμώνα του 2007 κυκλοφόρησε το νέο δίσκο της με τίτλο Δέκα Χρόνια Μαζί, ένα επετειακό CD που επισφράγιζε τα δέκα χρόνια κοινής πορείας της με τον Φοίβο. Ο δίσκος έγινε πλατινένιος, σημειώνοντας μέτρια πορεία εμπορικά σε σχέση με τους προηγούμενους δίσκους της. Τον Ιούλιο του 2008 η Δέσποινα Βανδή επανακυκλοφόρησε το 10 Χρόνια Μαζί μαζί το τραγούδι «Ιt's Destiny» σε μουσική Φοίβου-Schiller και στίχους Φοίβου.

2009-2011 (Υπάρχει ζωή - C' est la vie)

Το χειμώνα του 2008 η Δέσποινα Βανδή δεν εμφανίστηκε σε κάποιο νυχτερινό μαγαζί, επιλέγοντας να ξεκουραστεί μετά από τις συνεχείς πολυετείς εμφανίσεις της. Πραγματοποίησε φιλανθρωπικές συναυλίες στην Κύπρο, όπου έγινε και η απονομή του εκεί πλατινένιου της άλμπουμ 10 Χρόνια Μαζί, μετά από την αντίστοιχη απονομή στην Ελλάδα. Ακολούθησαν συναυλίες σε Η.Π.Α και Καναδά, ενώ στη συνέχεια η Βανδή εμφανίστηκε με τους Goin' Through σε περιοδεία σε ολόκληρη την Ελλάδα. Επίσης έδωσε μια συναυλία στο γήπεδο του Απόλλωνα Καλαμαριάς, με τα έσοδα να προορίζονται για τις υποχρεώσεις της ομάδας.
Στις 16 Ιουνίου 2009, η Βανδή έκανε την επάνοδό της, μετά από ένα χρόνο δισκογραφικής αποχής, με το τραγούδι «Υπάρχει ζωή», σε μουσική και στίχους του Φοίβου. Το τραγούδι παρουσιάστηκε στις 24 Ιουνίου στα Mad Video Music Awards 2009, στο θέατρο Βράχων. Στις 29 Ιουνίου έδωσε την έναρξη για την περιοδεία της με τίτλο Long Hot Summer Tour με συναυλία στη Θεσσαλονίκη, τα εισιτήρια της οποίας εξαντλήθηκαν. Επίσης έσπασε το ρεκόρ προπώλησης εισιτηρίων αφού για την συναυλία της στην Ολυμπία προπωλήθηκαν 3,000 εισιτήρια.  Με 32 συναυλίες με εξαντλημένα εισιτήρια και 150.000 θεατές συνολικά η περιοδεία θεωρήθηκε μια από τις πιο επιτυχημένες της χρονιάς.  
Στις 2 Νοεμβρίου η Βανδή αποχώρησε από τη Heaven και ακολούθησε τον Φοίβο στη νέα δισκογραφική εταιρία Spicy που ίδρυσε. Στις 11 Δεκεμβρίου εμφανίστηκε στο Politia live clubbing στη Θεσσαλονίκη με τους Goin' Through. Την επόμενη μέρα, στις 12 Δεκεμβρίου, κυκλοφόρησε από την Heaven η συλλογή Δέσποινα Βανδή - Greatest Hits 2001-2009 ο οποίος περιελάμβανε όλες τις μεγάλες επιτυχίες της από τη συνεργασία της με τη Heaven Music. Μετά από τις επιτυχείς εμφανίσεις της στη Θεσσαλονίκη, η Δέσποινα Βανδή επέστρεψε στη νυχτερινή ζωή της Αθήνας, ύστερα από δύο χρόνια απουσίας, εμφανιζόμενη στο Thalassa μαζί με τις 48 ώρες.  Στις 14 Μαρτίου εμφανίστηκε στην εκπομπή Chart Show του καναλιού Alpha TV.
Το επόμενο τραγούδι της Βανδή με τίτλο «Κορίτσι Πράμα part 1» κυκλοφόρησε στις 22 Μαρτίου  του 2010 σε όλα τα ραδιόφωνα της Ελλάδα. Η μουσική και οι στίχοι του τραγουδιού ήταν και πάλι του Φοίβου. Το video clip γυρίστηκε στις 22 Μαρτίου στο Διογένης Studio. To «Κορίτσι Πράμα» ήταν το πρώτο μέρος του τραγουδιού και ακολούθησε στις 14 Μαΐου το δεύτερο. Κανένας άλλος καλλιτέχνης δεν είχε έως τότε κυκλοφορήσει το τραγούδι του σε συνέχεια. Η Βανδή ήταν παράλληλα ο πρώτος καλλιτέχνης, που έδωσε για το ελληνικό MTV Unplugged συναυλία, που πραγματοποιήθηκε στο θέατρο Χώρα στην Κυψέλη, στις 9 Ιουνίου 2010.
Το νέο άλμπουμ της Δέσποινας Βανδή κυκλοφόρησε στις 13 Ιουνίου με τον τίτλο C'est la vie. Στο τραγούδι «Sunday» συνεργάστηκε για ακόμα μια φορά με το γερμανικό συγκρότημα Schiller. Εμφανίστηκε ζωντανά στις 14 Ιουνίου, στα MAD Video Music Awards  στο κλειστό γήπεδο του Tae Kwo Do, όπου τραγούδησε το νέο της τραγούδι «Κομμάτι απ' την Καρδιά σου» από το νέο της άλμπουμ και απέσπασε το βραβείο Καλύτερη Γυναίκα Καλλιτέχνης της Χρονιάς. Ο δίσκος δεν είχε ιδιαίτερα θερμή υποδοχή από κοινό και κριτικούς και έβγαλε λίγα επιπλέον σινγκλ μεταξύ των οποίων ήταν το τραγούδι: «Έρωτα θέλει η ζωή», το βιντεοκλίπ του οποίου γυρίστηκε στην Ύδρα, το καλοκαίρι του 2010.
Μετά από την επιτυχημένη της περιοδεία ανά την Ελλάδα, η Δέσποινα Βανδή εμφανίστηκε στις 31 Οκτωβρίου 2010 στο HMV Forum του Λονδίνου, με την εμφάνισή αυτή να αποτελεί την πρώτη της στη Βρετανική πρωτεύουσα. Το χειμώνα η Δέσποινα Βανδή εμφανίστηκε στην μουσική σκηνή VOX της Αθήνας.
Το 2011 εμφανίστηκε και πάλι στα βραβεία του Mad Tv με το τραγούδι «Για άλλη μια φορά».

2012-2014 (Άλλαξα - Eurovision - The Voice)

Το Νοέμβριο του 2011 κυκλοφόρησαν τα τραγούδια «Μου 'χεις περάσει» και «Γυρίσματα» ως προπομποί του επερχόμενου, δέκατου, προσωπικού άλμπουμ της με τίτλο Άλλαξα. Ο δίσκος κυκλοφόρησε την άνοιξη του 2012 σηματοδοτώντας την επιστροφή της Βανδή σε πιο λαϊκούς ήχους, ενώ σημείωσε και εμπορική επιτυχία φτάνοντας τις διπλά πλατινένιες πωλήσεις. Τα σινγκλ που ακολούθησαν από το δίσκο ήταν τα τραγούδια: «Το νησί» (το βίντεο γυρισμένο στη Σκιάθο), «Καταλαβαίνω» και «Το αστέρι μου».
Τόσο το 2013 όσο και το 2014 η τραγουδίστρια παρουσίασε μαζί με τον ηθοποιό Γ. Καπουτζίδη τον ελληνικό τελικό επιλογής τραγουδιού για το διαγωνισμό της Eurovision.
Στις 22 Νοεμβρίου 2013, μια ημέρα μετά από δηλώσεις του Νότη Σφακιανάκη στις οποίες υποστήριζε τη Χρυσή Αυγή, η Βανδή εξέδωσε ανακοίνωση, κοινοποιώντας τη λύση της συνεργασίας τους. Στην ανακοίνωση ανέφερε πως αν και γνώριζε από τη εποχή της πρώτης τους συνεργασίας πως «ήταν ένας άνθρωπος ιδιαίτερος, όπως και αν ακούγεται και μεταφράζεται αυτό, ξεχωριστός ως καλλιτέχνης και με συνέπεια ωστόσο ως προς και τα δύο», και χαρακτήριζε δικαίωμα του να λέει τη γνώμη του, με την οποία συχνά διαφωνούσε, αισθανόταν πως εκείνη την περίοδο «τα πράγματα που μας χωρίζουν είναι περισσότερα από αυτά που μας ενώνουν» και ανέφερε στο τέλος πως οι γονείς της ήταν μετανάστες. 
To χειμώνα του 2013 ήταν μία από τους κριτές- προπονητές στην ελληνική εκδοχή του μουσικού ριάλιτι The Voice, μαζί με τον Αντώνη Ρέμο, τη Μελίνα Ασλανίδου και το Μιχάλη Κουινέλη.

Επιστροφή στη Heaven Music (Δε Με Σταμάτησες)

Το 2014 η Δέσποινα Βανδή επέστρεψε στη Heaven μετά από περίπου 5 χρόνια, όπως ανακοινώθηκε από το δελτίο τύπου του single "Καλημέρα". Το τελευταίο single της στη Heaven ήταν το #1 “Υπάρχει Ζωή”, από το 2009. Ταυτόχρονα, συνεχίζει τις επιτυχημένες εμφανίσεις της ως coach του The Voice, ενώ ακολουθεί το νέο της album «Δε με σταμάτησες» στις 22 Δεκεμβρίου του 2014. Για πρώτη φορά μετά από 17 χρόνια, κυκλοφόρησε ολοκληρωμένο album χωρίς την υπογραφή του Φοίβου. Ο δίσκος αγαπήθηκε από το κοινό (με singles όπως: "Χάνω Εσένα", "Κάνε Κάτι", "Αν Σου Λείπω"),  φτάνοντας μέχρι και την πρώτη θέση στο chart της Ifpi.
2015-2016 (Αυτή Είναι Η Διαφορά Μας)
Το Νοέμβριο του 2015 κυκλοφόρησε το τραγούδι «Μια ανάσα μακριά σου» ως προπομπός του επερχόμενου, δωδέκατου, προσωπικού άλμπουμ της με τίτλο "Αυτή είναι η διαφορά μας". Ένα μήνα αργότερα οπτικοποιείται υπό τις σκηνοθετικές οδηγίες του Γιάννη Παπαδάκου. Περίπου δυόμιση μήνες αργότερα (19 Ιανουαρίου 2016) κυκλοφόρησε το δεύτερο κατά σειρά σινγκλ για τον επερχόμενο δίσκο της με τίτλο «Το μαξιλάρι». Την άνοιξη του 2016 η Δέσποινα βανδή κυκλοφόρησε το τρίτο κατά σειρά σινγκλ με τίτλο «Για κακή μου τύχη» και στις 1 Ιουνίου κυκλοφόρησε και το κλιπ που συνόδευε το τραγούδι το οποίο γυρίστηκε -από τον χρόνια συνεργάτη και φίλο της Κ.Καπετανίδη- στην Κέρκυρα. Στις 26 Σεπτεμβρίου κυκλοφόρησε το τέταρτο κατά σειρά σινγκλ με τίτλο «Πέρασα να δω». Στις αρχές του επόμενου μήνα ακολούθησε το άλμπουμ με τίτλο "Αυτή είναι η διαφορά μας" ,φτάνοντας μέχρι και την πρώτη θέση στο chart της Ifpi για 4 συνεχόμενες εβδομάδες, το οποίο μάλιστα μετά από δύο μήνες έγινε χρυσό.Από το άλμπουμ ξεχώρισαν τα τραγούδια «Αυτή είναι η διαφορά μας», «Πέρασα να δω» , και «Τα κλειδιά» που ήταν το soundtrack της τηλεοπτικής σειράς με τίτλο "Τα 5 Κλειδιά".
Δεκέμβριος 2016-Καλοκαίρι 2018 (Mamma mia/The musical)
Το Δεκέμβριο του 2016 η Δέσποινα Βανδή πρωταγωνίστησε στο musical στο θέατρο Ακροπόλ με τίτλο Mamma mia.Το musical συνεχιζόταν για δύο συνεχόμενες χρονιές με τεράστια επιτυχία και με συνεχώς sold out παραστάσεις.
Το καλοκαίρι του 2018 η Δέσποινα Βανδή με ολόκληρο το θίασο του Mamma mia έκαναν περιοδεία σε ολόκληρη την Ελλάδα με αποτέλεσμα να φτάσουν συνολικά τις 300 παραστάσεις τα δύο αυτά χρόνια.Τα εισιτήρια των παραστάσεων τις δυο χρονιές αυτές ξεπέρασαν σε αριθμό τα 200.000 εισιτήρια.
2018-2019 (Συμβόλαιο με την Panik Records-Αθηνών Αρένα-My Greece-Το Δικό Μας Σινεμά)
Τον Χειμώνα του 2018 η Δέσποινα Βανδή εμφανιζόταν με τον Αντώνη Ρέμο στην Αθήνα στο νυχτερινό κέντρο "Αθηνών Αρένα" και μετέπειτα την Άνοιξη του 2019 έως και το Πάσχα στην Θεσσαλονίκη στο κέντρο "Πύλη Αξιού".
Στις 6 Δεκεμβρίου κυκλοφόρησε το τραγούδι «Αγκαλιά μου», το οποίο ντύνει μουσικά την τηλεοπτική σειρά "Ο πρίγκηπας της Φωτιάς", προαναγγέλοντας την μεταγραφή της στην Panik Records, η οποία ανακοινώθηκε επίσημα στις 8 Ιανουαρίου 2019. Στις 15 Ιανουαρίου η Δέσποινα Βανδή κυκλοφόρησε το τραγούδι "Η Κάθε Νύχτα Φέρνει Φως" μαζί με βίντεο κλιπ (υπό της σκηνοθετικές οδηγίες του Γ.Παπαδάκου και του Γ.Μιχελόπουλου), ως προπομπό του επερχόμενου προσωπικού δίσκου της.
Στις 3 Μαρτίου του 2019 έκανε πρεμιέρα η ταξιδιωτική εκπομπή της Δέσποινας Βανδή "My Greece" μέσα από την συχνότητα του Open Beyond TV.Ο πρώτος κύκλος της εκπομπής περιλαμβάνει 13 επεισόδια.
Το Καλοκαίρι του 2019 η Δέσποινα Βανδή πρωταγωνιστεί στην θεατρική παράσταση/musical των Ρεππά-Παπαθανασίου με τίτλο "Το Δικό μας Σινεμά" στο θέατρο Άλσος.
Στις 4 Ιουλίου του 2019 κυκλοφόρησε ο καινούργιος της δίσκος, ο πρώτος από την Panik Records, με τίτλο "Το Δικό Μου Σινεμά" ο οποίος περιλαμβάνει τραγούδια της θεατρικής παράστασης στην οποία πρωταγωνιστεί αλλά και μερικά ακόμα από την εποχή του Παλαιού Ελληνικού Κινηματογράφου.

Εξωτερικό

Η πρώτη σημαντική βράβευση της Δέσποινας Βανδή έγινε το 2000 από τον διευθυντή των Virgin Megastores του Λονδίνου, για την επιτυχία του CD σινγκλ Υποφέρω, ως το πιο εμπορικό CD σινγκλ όλων των εποχών στην Ελλάδα. Το 2001 βραβεύτηκε με το World Best Selling Greek Artist 2001 (Έλληνας Καλλιτέχνης με τις μεγαλύτερες πωλήσεις στον Κόσμο για το 2001) στην τελετή «World Music Awards» η οποία διεξάγεται κάθε χρόνο στο Μόντε Κάρλο. Ήταν η πρώτη φορά όπου ένας Έλληνας καλλιτέχνης που ζει στην Ελλάδα βραβεύτηκε σε αυτόν τον διαγωνισμό. Το άλμπουμ της με τίτλο Γεια, της χάρισε το βραβείο αυτό, αφού μέσα σε 11 μέρες έγινε 4 φορές πλατινένιο.Λίγο καιρό αργότερα έγινε 5 φορές πλατινένιο.  
Το 2003 αναδείχθηκε Best International Artist (Καλύτερη Διεθνής Τραγουδίστρια) στα βραβεία του Star Radio Awards στις Η.Π.Α ενώ το «Gia» αναδείχθηκε στην 11η θέση των Top Singles για το 2003 ενώ ήταν στην πρώτη θέση σε πολλά μέρη του πλανήτη (Γερμανία, Αυστραλία, Η.Π.Α., Τσεχία, Αυστρία, Βραζιλία, Ιταλία, Γαλλία, Τουρκία, Κύπρο, Σουηδία, Ρουμανία, Αγγλία). Το 2004, το «Come Along Now» έγινε στη Ρωσία το δεύτερο πιο εμπορικό τραγούδι, σύμφωνα με τα στοιχεία πωλήσεων. Γι' αυτό, ο μεγαλύτερος σε ακροαματικότητα ραδιοφωνικός σταθμός της Ρωσίας, ο Hit Fm της έδωσε ένα ειδικό τιμητικό βραβείο σε μια εκδήλωση-συναυλία.

MAD Video Music Awards

Το 2005 αναδείχθηκε νικήτρια στα βραβεία του τηλεοπτικού σταθμού Mad, αποσπώντας το βραβείο για το καλύτερο video clip στην κατηγορία Σύγχρονο Λαϊκό, με το τραγούδι «Happy End», το βραβείο της Καλλιτέχνιδας της Χρονιάς και το βραβείο για την πιο καλοντυμένη καλλιτέχνιδα στο τραγούδι «Come Along Now». To 2006 κέρδισε το βραβείο για το καλύτερο βιντεοκλίπ στην κατηγορία Σύγχρονο Λαϊκό με το τραγούδι «Στην Αυλή του Παραδείσου» και το βραβείο για το καλύτερο χορευτικό βιντεοκλίπ με το τραγούδι «Jambi» ενώ το βιντεοκλίπ για το «Στην Αυλή του Παραδείσου» κέρδισε το βραβείο καλύτερης σκηνοθεσίας. Το 2007 ένα ακόμα βιντεοκλίπ της, αυτό για το τραγούδι «Κάλαντα» κέρδισε το βραβείο καλύτερης σκηνοθεσίας  ενώ το βραβείο για το καλύτερο video clip ντουέτο δόθηκε στο τραγούδι της «Αμανές». Τον Δεκέμβριο του 2007, με το άλμπουμ της 10 Χρόνια Μαζί, βραβεύτηκε για την δεκαετή προσφορά της στο τραγούδι. Το 2008 η  Δέσποινα Βανδή κέρδισε το βραβείο της Καλύτερης Τραγουδίστριας της χρονιάς. Το 2010 στα Mad Video Music Awards κέρδισε το βραβείο Καλύτερη Γυναίκα Καλλιτέχνης.Το 2012 κέρδισε το βραβείο στην κατηγορία Καλύτερος Στίχος-Ατάκα με το τραγούδι «Γυρίσματα». Το 2014 η Δέσποινα Βανδή κέρδισε τα βραβεία της Καλύτερης Γυναίκα Καλλιτέχνης και του Καλλιτέχνη της Χρονιάς. Το 2015 κερδίζει το βραβείο Γυναίκα Καλλιτέχνης της Χρονιάς. Το 2016 ξανακερδίζει το βραβείο Γυναίκα Καλλιτέχνης της Χρονιάς.

Ελλάδα-Κύπρος

Το 2003 η Βανδή κέρδισε στα βραβεία «Αρίων» το βραβείο της Καλύτερης Τραγουδίστριας της χρονιάς αλλά και το βραβείο για τις περισσότερες πωλήσεις για το άλμπουμ Γεια. Το 2017 κέρδισε το βραβείο της "τραγουδίστριας της χρονιάς" στην εκδήλωση "Γυναίκες της Χρονιάς", που πραγματοποιήθηκε στο Μέγαρο Μουσικής Αθηνών.
Για τη Δέσποινα Βανδή έχουν δημιουργηθεί διάφορες λέσχες θαυμαστών (fan clubs) γι' αυτήν σε όλη την Ελλάδα και στην Κύπρο, χωρίς να υπάρχει κάποιο επίσημο.

Συναυλίες

Από τα πρώτα κιόλας χρόνια της συνεργασίας της με τον Φοίβο, πραγματοποίησε συναυλίες σε Αμερική, Αυστραλία και Ευρώπη. Το 1999, η συναυλία της στην οδό Σταδίου προκάλεσε το κλείσιμο της οδού. Το 2001 έδωσε συναυλία για χάρη του συλλόγου Ελπίδα στο Στάδιο Ειρήνης και Φιλίας. Η συναυλία συγκέντρωσε 15.000 ανθρώπους και πωλήθηκαν όλα τα εισιτήρια. Από την συναυλία συγκεντρώθηκαν 100.000.000 δραχμές (300.000 ευρώ) τα οποία δόθηκαν όλα στο σύλλογο Ελπίδα. Το καλοκαίρι του 2001 έδωσε μια δωρεάν συναυλία στην Θεσσαλονίκη με περισσότερους από 62.000 θεατές. Το καλοκαίρι του 2002 15.000 θαυμαστές της παρακολούθησαν σε συναυλία που έδωσε στην Κύπρο. Αμέσως μετά έδωσε δυο συναυλίες στην Αυστραλία. Το καλοκαίρι του 2003, λίγο πριν αναχωρήσει για την Ισπανία όπου και θα γεννούσε την κόρη της, η Δέσποινα Βανδή έδωσε συναυλία στο θέατρο Λυκαβηττού, με παρουσία 8.000 θαυμαστών της. Η συναυλία αυτή κυκλοφόρησε σε CD με τίτλο Live. Στα μέσα Αυγούστου του 2004 πραγματοποίησε δυο μεγάλες συναυλίες, στο Beatstock Dance Festival που διοργανώνεται από το ραδιοφωνικό σταθμό των Η.Π.Α KTU. Στις αρχές του Οκτωβρίου, πραγματοποίησε επιπλέον τέσσερις μεγάλες συναυλίες στη Νέα Υόρκη, στο Σικάγο, στο Ατλάντικ Σίτι και στο Τορόντο του Καναδά. Στη συνέχεια ταξίδεψε στη Μόσχα, όπου ο ραδιοφωνικός σταθμός της πόλης Hit FM της απένειμε ένα ειδικό τιμητικό βραβείο σε εκδήλωση-συναυλία την οποία παρακολούθησαν περισσότεροι από 60.000 θεατές. Στα τέλη Μαρτίου του 2005 έδωσε αφιλοκερδώς μια μεγάλη συναυλία στην Θεσσαλονίκη, για τα άτομα με ειδικές ικανότητες, στο Παλαί ντε Σπορ, με περισσότερους από 10.000 θεατές. Το καλοκαίρι του 2005 ξεκίνησε περιοδεία σε αρκετές πόλεις της Ελλάδος και της Κύπρου. Σταθμός αυτής της χρονιάς η συναυλία στην Κύπρο, στο Τσίρειο Στάδιο. Τρεις μέρες μετά δόθηκε και η συναυλία στους Κήπους του Προεδρικού Μεγάρου, ύστερα από πρόσκληση του Προέδρου της Κυπριακής Δημοκρατίας, για τα παιδιά του Παιδικού Αναρρωτηρίου του Κυπριακού Ερυθρού Σταυρού. Το καλοκαίρι του 2006 έδωσε συναυλίες σε πολλές πόλεις της Ελλάδας. Η πρώτη συναυλία στο Λυκαβηττό συγκέντρωσε περισσότερους από 8.000 θαυμαστές της, τρία χρόνια μετά την μεγάλη συναυλία το 2003 στον ίδιο χώρο. Το 2006 έκανε επίσης τη μεγαλύτερη συναυλία της χρονιάς στο κλειστό του ΟΑΚΑ για τα παιδιά του Χατζηκυριάκειου Ιδρύματος με 80.000 θεατές. Το 2008 τραγούδησε σε διάφορα νυχτερινά κέντρα σε πολλές πόλεις της Ελλάδας ενώ πραγματοποίησε και κάποιες συναυλίες. Μερικές από αυτές πραγματοποιήθηκαν στην Αυστραλία και στην Κύπρο. Μετά τις συναυλίες της Βανδή στην Κύπρο ακολούθησε η περιοδεία της στην Βόρεια Αμερική τον Μάιο του 2009, μια περιοδεία άκρως επιτυχημένη μιας και εξαντλήθηκαν τα εισιτήρια σε όλες τις συναυλίες της τόσο στον Καναδά όσο και στις Η.Π.Α.

Συμμετοχές σε δίσκους

Η Δέσποινα Βανδή στο παρθενικό της άλμπουμ Γέλα μου, τραγούδησε ντουέτο με τον Γιάννη Πάριο, το «Αδιέξοδο». Η Βανδή ερμήνευσε το τραγούδι «Πρώτη Γνωριμία» στη συλλογή του Αλέξη Παπαδημητρίου με τίτλο ο Κύκλος του Έρωτα. Το 1996 ήταν η δεύτερη φωνή σε δύο τραγούδια του Νότη Σφακιανάκη, τα «Δεν θα πας πουθενά» και «Με τα μάτια μιλάμε εμείς». ΄Έκανε άλλο ένα ντουέτο με τον Γιάννη Πάριο στο τραγούδι «Σε Συγχωρώ» το οποίο βρίσκεται στο δίσκο του με τίτλο «Η Μοναξιά μέσ' απ' τα μάτια μου». Το 1999 δάνεισε τη φωνή της για μεταγλώττιση της ταινίας κινουμένων σχεδίων Μουλάν. Ακόμη βοήθησε το νεοεμφανιζόμενο Γιώργο Λεμπέση στην καριέρα του με το ντουέτο «Κατάλληλες Προϋποθέσεις» που είχε τεράστια επιτυχία. Το 2003 στο καινούργιο άλμπουμ του Τόλη Βοσκόπουλου συμπεριλήφθηκαν δύο ντουέτα με τη Βανδή, το «Εύφλεκτα Υλικά» και το «Ακόμα μια φορά μαζί».

Ελλάδα

Η Δέσποινα Βανδή αποτελεί μια από τις πιο εμπορικές Ελληνίδες τραγουδίστριες στην Ελλάδα με πάρα πολλούς πλατινένιους δίσκους μέσα σε δέκα χρόνια, βραβείο world music awards για τις πωλήσεις της στην Ελλάδα το 2001 και ρεκόρ Sold out. Έχει κυκλοφορήσει 13 δίσκους στην Ελλάδα από το 1994 μέχρι το 2012 οι οποίοι της έχουν χαρίσει συνολικές πωλήσεις που ξεπερνούν τις 700.000. Οι πωλήσεις των ηχογραφήσεων της επίσημα είναι: το άλμπουμ Γεια με 210.000 διπλές πωλήσεις (105.000 μονές), οι Προφητείες με 150.000 πωλήσεις,  οι Δέκα Εντολές με 100.000 πωλήσεις, το Υποφέρω με 120.000 πωλήσεις, το Στην Αυλή του Παραδείσου με 100.000 πωλήσεις, το σινγκλ Σπάνια με 20.000 πωλήσεις, το σινγκλ Άντε Γεια με 40.000 πωλήσεις, το άλμπουμ Live με 40.000 πωλήσεις, το σινγκλ Gia με 10.000 πωλήσεις, το σινγκλ Come Along now με 20.000 πωλήσεις, το σινγκλ Κάλαντα με 30.000 πωλήσεις, το άλμπουμ 10 Χρόνια Μαζί με 36.000 και το DVD Δέσποινα Βανδή: The Video Collection '97-'03 με 6.000 πωλήσεις. Στις 14 Ιουνίου του 2012 της απονεμήθηκε διπλά πλατινένιος δίσκος για το άλμπουμ Άλλαξα (24 χιλιάδες πωλήσεις).Το 2016 της απονεμήθηκε χρυσός δίσκος για το άλμπουμ Αυτή είναι η διαφορά μας (6 χιλιάδες πωλήσεις). Αξίζει να σημειωθεί πως το 2007 η εκάστοτε δισκογραφική εταιρία της Δέσποινας Βανδή (Heaven Music) ανακοίνωσε πως η Βανδή έσπασε το φράγμα των 1.000.000 πωλήσεων. Στην πρεμιέρα του πρώτου κύκλου του The voice το 2014 αναφέρθηκε πως η Δέσποινα Βανδή έχει πουλήσει 1.500.000 αντίτυπα παγκοσμίως.

Κύπρος

Στην Κύπρο η πρώτη της εμπορική επιτυχία ήρθε με το δίσκο Δέκα Εντολές το οποίο με πωλήσεις άνω των 7,000 έγινε Πλατινένιο. Οι Προφητείες ξεπέρασαν τις 15,000 πωλήσεις και έγινε διπλά Πλατινένιο. Το maxi-single Υποφέρω έγινε τέσσερις φορές Πλατινένιο ξεπερνώντας τις 12.000 πωλήσεις. Ο δίσκος Γεια ξεπέρασε τις 24.000 πωλήσεις και έγινε στην Κύπρο τέσσερις φορές Πλατινένιο. Το άλμπουμ Δέσποινα Βανδή Live έγινε Χρυσό με πωλήσεις γύρω στα 4.000 αντίτυπα ενώ το Στην Αυλή Του Παραδείσου με την επανακυκλοφορία του έγινε Πλατινένιο με πωλήσεις γύρω στις 10.000 αντίτυπα. Επόμενη εμπορική επιτυχία ήταν ο δίσκος 10 Χ.Μ που με πωλήσεις που ξεπέρασαν τις 10.000 αντίτυπα έγινε Πλατινένιο.